Ičikava

Ičikava () – Japonijos miestas Kanto regione, Čibos prefektūroje, apie 20 km į rytus nuo Tokijo centro. Miestas įkurtas 1934 m. lapkričio 3 d.

2016 m. duomenimis, Ičikavoje gyveno 481,8 tūkst. žmonių, gyventojų tankumas buvo 8 390 žm./km². Miesto plotas yra 57,45 km². Mieste įsikūrusi Japonijos sausumos gynybos pajėgų vadavietė, prekybos centras „Colton Plaza“. Miestą siekia Tokijo metro Tōzai linija. Yra privatūs Čibos prekybos ir Wayō moterų universitetai, Tokijo medicinos ir stomatologijos universiteto Ičikavos studentų miestelis.

 Geografija 

Ičikava ribojasi su Tokijo  metropolio vakarine riba, yra Edo upės slėnyje, Tokijo įlankos šiauriniame krante. Didžioji miesto dalis driekiasi maždaug jūros lygio aukštyje.

 Gretimos gyvenvietės 

 Urajasas
 Funabašis
 Macudas
 Kamagaja
 Edogava (Tokijo  metropolis)

 Istorija 

Ičikavos apylinkės buvo apgyvendintos nuo Japonijos paleolito laikotarpio. Archeologai yra radę akmens įrankių, kurių amžius datuojamas apie 30 000 metų. Daugelyje vietovių aplink Ičikavą rasta eilė kiaukutynų iš Džiomon laikotarpio, šimtai laidojimo vietų iš Kofun laikotarpio. Nara laikotarpiu Ičikava buvo provincijos sostine Šimosos žemėje ir yra paminėta japonų poezijos Man'yōshū antologijoje. Heian laikotarpiu šis rajonas buvo samurajaus Taira no Masakado vadovaujamo sukilimo centras. Sengoku laikotarpiu tai buvo didžiulių kovų (Kōnodai mūšis) vieta tarp Satomi ir vėlyvojo Hōjō klanų.

Naujausios istorijos laikais šiame rajone taip pat vyko keletas smulkių mūšių per Bošino karą Meidži restauracijos metais. Šią vietą prie Edogavos upės karo laivyno karininkas ir politikos veikėjas Katsu Kaishu buvo numatęs įkurdinti naujajam parlamentui Kokkai pagal Londono Vestminsterio rūmų prie Temzės pavyzdį.

Ičikavos miestas susikūrė 1889 m. 1934 m. lapkričio 3 d. jis buvo sujungtas su kaimyniniais Yawata, Nakayama miestais ir Kokubun kaimu. Miestas išsiplėtė, prijungus Okashiwa kaimą 1949 m. lapkričio 3 d., Gyotoku miestą 1955 m. kovo 31 d. ir Minami-Gyotoku miestą 1956 m. spalio 1 d. 

 Lankytinos vietos 

 Kamakura laikotarpio budistų šventykla Hokekyō-ji.
 Heian laikotarpio šintoistų šventykla Katsushika Hachiman.
 Osu stichinių nelaimių prevencijos  parkas: poilsio ir pramogų parkas, skirtas tapti laikinu prieglobsčiu evakuotiems žmonėms per stichines nelaimes.
 Satomi parkas: vienas pagrindinių Ičikavos parkų, įsikūręs kalvotoje dalyje prie Edo upės, garsėjantis sakurų sodais.
 Laukinių paukščių stebykla, aprūpinta stebėjimo įranga, su ekspozicijų sale lankytojams.
 Zoologijos ir botanikos sodas: jame gyvena apie 70 rūšių gyvūnų, daugiausiai nedidelių, tokių kaip mažosios pandos ar orangutanai. Netoliese įsikūręs Gamtos muziejus, Gamtos parkas (Rožių sodas), Jaunimo gamtos namai (planetariumas).
 Teramachi-dori: anksčiau vadintas Narita-michi (Narita kelias). Tai gatvė piligrimų kelyje į Narita-san šventyklą.
 Guhō-ji ir Kamei-in šventyklos, minimos poemoje „Man'yōshū“.
 Menininko Kaii Higashiyama memorialinis muziejus.
 Mokymosi visą gyvenimą centras, dar vadinamas Medijų centru. Yra centrinė biblioteka.
 Ičikavos spa: naudoja energiją, gautą iš sudegintų šiukšlių. Yra baseinas, pirtis, treniruokliai. 

 Miesto simboliai 

Oficiali miesto gėlė – rožė, medis – japoninė pušis, paukštis – Horornis diphone.

 Miestų partnerystė 

  Gardina, Kalifornija, JAV (1962)
  Lešanas, Kinija (1981)
  Medanas, Indonezija (1989)
 Port Taunsendas, Vašingtonas, JAV (2002)
  Rozenheimas, Vokietija (2004)
  Vondžu, Pietų Korėja (2005)

 Galerija 

 Nuorodos 

 Oficiali svetainė

Kategorija:Čibos prefektūros miestai